تاند:( شنبه، د دلوې دويمه) ‌د افغانستان په دوو تازه امنیتي راپورونو کې له هرات څخه د یوې چاودنې او کابل څخه د بلوڅانو د يوه مشر د وژل کيدو خبر ورکړل شوی۔

ځايي سرچینو ویلي، چې د هرات ښار په حاجي عباس سیمه کې نن ماښام پر یوه ټونس موټر چاودنه شوې، چې ۶ تنه یې وژلي او ۱۰ نور یې ټپيان کړي دي۔

د هرات د حوزوي روغتون ډاکټرانو هم دغه مرګ ژوبله تاييد کړې ده۔

د پېښې نور جزییات او د متضررینو هویت تر اوسه نه دی په ډاګه شوی۔

بل لور ته په کابل کې د بلوڅانو د یوه مشر او سياسي فعال انجنیر عبدالرازق د وژل کيدو خبر ورکړل شوی۔

د بلوڅانو د شورا ویاند ويلي، چې هغه د ناپېژاندو کسانو له خوا له کوره اېستل شوی او وژل شوی دی۔

د‌ دواړو پېښو مسووليت چا پر غاړه نه دی اخیستی او طالب چارواکو يې په اړه څه نه دي ويلي